<classify> WATU milioni 1.3 wanakufa kutokana na ajali za barabarani kila mwaka duniani, ambao ni sawa na watu 3,611 kila siku na kati yao asilimia 90 wanatoka katika nchi zinazoendelea Tanzania ikiwamo.Akizungumza katika mafunzo ya waandishi wa habari kuhusu masuala ya usalama barabarani mkoani hapa jana, Mery Kessy, kutoka Shirika la Afya Duniani WHO alisema idadi hiyo ya vifo ni kubwa hivyo ni lazima juhudi zifanyike kuvipunguza.Ndio maana WHO imeandaa mafunzo haya kwa ajili ya waandishi wa habari ili kuwapa utaalamu wa namna ya kuandika habari za usalama wa barabara ili kusaidia umma kujua athari za ajali hizo, alisema.Kessy alisema takwimu hizo zinazotolewa na shirika hilo kila baada ya miaka miwili, zinaonesha kwamba, licha ya nchi zinazoendelea kuongoza kwa vifo na majeruhi wa ajali za barabarani, lakini ndizo zinazomiliki vyombo vichache vya usafiri kwa asilimia 10 tu.Nchi zinazoendelea zinaongoza kwa kuua nguvu kazi kubwa kwani wengi wanaopoteza maisha ni watoto wa miaka mitano hadi 29 ambao ndio nguvu kazi inayotegemewa katika ujenzi wa uchumi wa nchi, alisema.Alisema licha ya kupoteza nguvu kazi, lakini pia ajali hizo zinayatia hasara kubwa mataifa mengi, zikigharimu asilimia tatu ya Pato la Taifa GDP. Naye mtaalamu kutoka Taasisi ha Helme Vaccune Tanzania, Alpherio Nchimbi, alisema kutokana na ajali kupoteza nguvukazi kubwa, Umoja wa Mataifa UN umeweka mkakati wa miaka 10 kuanzia mwaka 2011 hadi 2020.Alisema mkakati huo una lengo la kupunguza vifo na ajali barabarani, kuweka usimamizi wa usalama barabarani, usafiri salama, uendeshaji makini, vifaa salama vya barabarani, usalama wa watumiaji barabara na utoaji huduma baada ya kupata ajali.Alisema kwa hapa nchini kampeni za kupunguza ajali za barabarani zilifika bungeni na Mbunge wa Muheza, Adadi Rajabu, alichaguliwa kuwa balozi wa kampeni ya usalama barabarani pamoja na watu wengine 120.Akizungumza nafasi ya vyombo vya habari katika kupashana habari za usalama barabarani, Godwin Assenga, kutoka Chama cha Waandishi wa Habari Wanawake Tanzania Tamwa alisema waandishi wanatakiwa kujiunga katika mitandao ya kijamii ambayo inatumiwa na vijana wengi duniani ili kutoa elimu hiyo.  <topic>: KITAIFA 